wickkiey/tamil-wikipedia-chunked huggingface dataset:
# ஈஷா தியோல்

**ஈஷா தியோல் (Esha Deol)** (பிறப்பு: நவம்பர் 2, 1981) இந்தியத் திரைப்படநடிகை ஆவார். இவர் பெரும்பான்மையாக இந்தி மொழித் திரைப்படங்களில் நடிப்பவர் ஆவார். இவர் தர்மேந்திரா மற்றும் ஹேம மாலினி தம்பதியின் மகள் ஆவார். இவரின் முதல் திரைப்படம் 2002 ஆம் ஆண்டில் வெளியான கொய் மேரே தில் சே பூச்சே ஆகும். இந்தத் திரைப்படத்தில் இவரின் நடிப்பிற்கும் பாராட்டுகளும் விருதுகளும் கிடைத்தன. குறிப்பாக சிறந்த அறிமுக நடிகைக்கான பிலிம் பேர் விருது கிடைத்தது.  
2003 ஆம் அண்டில் வெளிவந்த லாக் கார்கில் திரைப்படம் , 2004 இல் யுவா மற்றும் தூம் மற்றும் 2005 ஆம் ஆண்டுகளில் வெளிவந்த இன்சான், கால், மெயின் ஐசா ஹி ஹூன், தஸ், நோ என்ட்ரி, ஷாதி நம்பர் 1,மற்றும் கேஷ் ஆகிய திரைப்படங்கள் வியாபார ரீதியில் வெற்றி பெற்றது. மேலும் இந்தத் திரைப்படங்களில் இவரின் நடிப்பிற்குப் பாராட்டுகளும் கிடைத்தது.  
அஜய் தேவ்கான், அக்ஷய் குமார், சல்மான் கான், மற்றும் சூர்யா (நடிகர்) போன்ற முன்னணி நடிகர்களுடன் இணைந்து நடித்துள்ளார்.
# ஈஷா தியோல்

## ஆரம்ப கால வாழ்க்கை

ஈஷா தியோல் நவம்பர் 2, 1981 இல் மும்பை, மகாராட்டிரத்தில் பிறந்தார். இவரின் பெற்றோர்கள் தர்மேந்திரா - ஹேம மாலினி ஆகிய இருவரும் புகழ்பெற்ற நடிகர்கள் ஆவர். இவரின் தந்தை பஞ்சாபையும் , தாய் தமிழ்நாட்டையும் பூர்வீகமாகக் கொண்டவர்கள். இவருக்கு அஹானா தியோல் எனும் தங்கை உள்ளார். மேலும் பாபி தியோல், சன்னி தியோல், விஜய்தா, மற்றும் அஜீதா ஆகிய சகோதர, சகோதரர்கள் உள்ளனர். இவர்கள் அனைவரும் இவரின் தந்தையின் முதல் மனைவிக்குப் பிறந்தவர்கள். இவர் மும்பையிலுள்ள மிதிபாய் கல்லூரியில் பயின்றார். அங்குதான் ஆடைகலன் வடிவமைப்பாளராக ஆக வேண்டுமென விரும்பினார். மும்பை<nowiki/>யிலுள்ள ரபிந்திரா அதிபுத்தி எனும் நடனகுருவிடம் ஒடிசி நடனம் பயின்றார். இவரின் தாய் ஹேமமாலினியிடம் பரதநாட்டியம் கற்றுக்கொண்டார்.
# ஈஷா தியோல்

## தொழில் வாழ்க்கை

ஈஷா தியோலும் தனது பெற்றோர்களைப் போலவே நடிகர் ஆக வேண்டும் எனத் தீர்மானித்து இரண்டாம் தலைமுறை நடிகையாக ஆனார். இவரது திரைப்பயணம், வினய் சுக்லாவின் கொய் மேரே தில் சே பூச்சே எனும் பாலிவுட் திரைப்படத்தில் முக்கியக் கதாப்பத்திரத்தில் அஃப்தாப் சிவதானியுடன் இணைந்து நடித்ததன் மூலம் துவங்கியது. இதில் சஞ்சய் கபூர், செய பாதுரி பச்சன், அனுபம் கெர் ஆகியோர் துணைக் கதாப்பத்திரங்களில் நடித்துள்ளனர். இந்தத் திரைப்படம் வணிக ரீதியில் தோல்விப் படமாக அமைந்தது. தியோலின் நடிப்பிற்கும் கலவையான விமர்சனங்கள் கிடைத்தன. கலவையான விமர்சனங்கள் கிடைத்த போதிலும் பல விருதுகளும் கிடைத்தன. குறிப்பாக சிறந்த அறிமுக நடிகைக்கான 48 வது பிலிம்பேர் விருது கிடைத்தது.
# ஈஷா தியோல்

## தமிழ்த் திரைப்படம்

இவரின் முதல் தமிழ்த் திரைப்படம் மணிரத்னம் இயக்கிய ஆய்த எழுத்து (திரைப்படம்) ஆகும். இதில் சூர்யா (நடிகர்), மாதவன், சித்தார்த், மீரா ஜாஸ்மின், திரிசா, மற்றும் ஈஷா தியோல் ஆகியோர் நடித்தனர். மேலும் பாரதிராஜா முக்கியக் கதாபாத்திரத்தில் நடித்தார். இதற்கான பின்னணி இசை மற்றும் பாடல்களுக்கான இசையமைத்தவர் ஏ. ஆர். ரகுமான் ஆவார். இந்தத் திரைப்படத்தில் பிரெஞ்சு மொழி பயிற்றுவிக்கும் ஆசிரியராக நடித்தார். இதன் இந்திப் பதிப்பான யுவாவிலும் இதே கதாபாத்திரத்தில் அஜய் தேவ்கானுடன் இணைந்து நடித்திருப்பார். இதில் இவரின் நடிப்பு புதுமையானதாகவும், சிறப்பானதாக இருந்ததாகவும் ரெடிஃப் வலைத்தளம் பாராட்டு தெரிவித்தது.
# நவணிபள்ளிப்பட்டி

**நவணிபள்ளிப்பட்டி** (*Navanipallipatty*) தமிழ்நாடு நாமக்கல் மாவட்டம், நவணி தோட்டகூர்பட்டி ஊராட்சியில் அமைந்துள்ள ஒரு கிராமம்.
# நவணிபள்ளிப்பட்டி

## இங்குள்ள கோயில்கள்

- ஸ்ரீ ராஜகணபதி கோவில்
- ஸ்ரீ மஹா மாரியம்மன் கோவில்
- ஸ்ரீ மஹா காளியம்மன் கோவில்
- ஸ்ரீ மதுரைவீரன் கோவில்
# நவணிபள்ளிப்பட்டி

## தொழில்

இங்கு மானாவாரி விவசாயத் தொழில் பெரும் பங்கு வகிக்கிறது. நிலக்கடலை, பச்சைப்பயறு, சோளம், உளுந்து ஆகியன பயிரிடபடுகின்றன.  
இதை தவிர பொறி ஆலைகள் உள்ளன. இதனால் சந்தை வியாபாரம் தொழிலாக உள்ளது.
# நவணிபள்ளிப்பட்டி

## கல்வி

அரசு ஊராட்சி ஒன்றிய துவக்கபள்ளிக்கூடம் இங்குள்ளது.
# நவணிபள்ளிப்பட்டி

## சிறப்பு

நவணிபள்ளிபட்டியில் கிளை தபால்நிலையம், அரசு நூலகம், அரசு துவக்கபள்ளி, பால்வாடி மையம் ஆகியவைச் செயல்பட்டுவருகின்றன.
# அக்கி அம்மை

**அக்கி அம்மை** (*herpes zoster* , **அக்கிப்புடை** அல்லது **சோசுட்டர் அம்மை**) மனிதர்களுக்குப் பரவும் ஓர் நோயாகும். இந்த நோய் சின்னம்மைக்குக் காரணமான அதே தீநுண்மத்தால் ஏற்படுகின்றது. உடல்வலி, சிரங்கு, கொப்புளங்கள் இதன் நோய் உணர்குறிகளாம். பொதுவாக இந்தச் சிரங்கு ஒரு பட்டையாக உடல் அல்லது முகத்தின் இடது புறத்திலோ வலது புறத்திலோ ஏற்படும். சிலநேரங்களில் சுரம், தலைவலி, உடற்சோர்வு தோன்றும். பொதுவாக இரண்டு முதல் நான்கு வாரங்களில் தானே குணமாகிவிடும். இருப்பினும் சிலருக்கு நரம்புவலி பல மாதங்களுக்கோ ஆண்டுகளுக்கோ தொடரலாம். இவ்வாறு நரம்புமுனை பாதிக்கப்பட்டால் அதற்கு தீர்வில்லை; வலிகுறைக்கும் மருந்துகளே தரப்படும்.
# அக்கி அம்மை

## பொதுவான தகவல்கள்

அக்கி அம்மை சின்னம்மையை விளைவிக்கும் அதே சோசுட்டர் தட்டம்மை தீநுண்மத்தால் (VZV), ஏற்படுகின்றது. இதன் நோயுணர்குறிகள் ஏற்கெனவே முடங்கியுள்ள தீநுண்மத்தை கொண்டுள்ள நரம்புகளில் தோன்றுகிறது. இது ஓர் தொற்றுநோய் அல்ல. ஆனால், அக்கி அம்மை நோயாளியின் சிரங்குடன் நேரடித் தொடர்பு மூலம் சின்னம்மை வரக்கூடும். அக்கி அம்மை நோயாளிகள் பெரும்பாலோர் முதியவர்களே. சில நேரங்களில் இளையோரையும் தாக்குகிறது; குறைபட்ட நோய் எதிர்ப்பாற்றல் முறைமை உள்ளவர்களுக்கும் இது வரக்கூடும். முதலில் தோற்பகுதியில் கூச்சமாகவும், பின்னர் அரிப்பாகவும் பின்னர் வலியாகவும் நோய்த்தாக்கம் உள்ளது. சிலநாட்களில் கொப்புளத்துடன் சிரங்காக மாறுகிறது. இவை முகம் அல்லது உடம்பில் தோன்றுகிறது. கொப்புளங்களில் நீர் நிறைந்திருக்கும். இந்தக் கொப்புளங்கள் சில நாட்களில் உலர்ந்து பல நாட்களில் காய்கிறது. இந்த சிரங்கு உடலின் ஒருபகுதியில் மட்டுமே இருக்கிறது; மற்ற இடங்களுக்குப் பரவுவதில்லை.  
அக்கியம்மை தீநுண்மம் ஒருவரிடமிருந்து மற்றவருக்கு நேரடித் தொடர்பு மூலமே தொற்றுகிறது. இக்காரணத்தால், நோய் வந்தவருடன் சின்னம்மைக்கான நோயெதிர்ப்பு குறைந்தவர்கள், குழந்தைகள், கருவுற்ற மகளிர் நேரடித்தொடர்பு கொள்ளாதிருத்தல் அவசியம். கருவுற்ற நேரத்தில் சின்னம்மை தொற்றுவது பிறக்கவுள்ள மழலைக்கு மிகவும் ஆபத்தானது.  
ஏற்கெனவே சின்னம்மை வந்திருந்தால் அவருக்கு மீண்டும் மற்றவரிடமிருந்து சின்னம்மை தொற்றாது. ஆனால் அக்கி அம்மை நோயாளியைத் தொட்டால் அது அவரது முடங்கிய சின்னம்மை தீநுண்மத்தை உயிர்ப்பித்து அவருக்கு அக்கி அம்மை வரக்கூடும்.
# அக்கி அம்மை

## நோய்த்தடுப்பும் சிகிச்சையும்

அக்கி அம்மை தடுப்பு மருந்து இந்நோய் வரும் வாய்ப்பை 50 முதல் 90% வரை தடுக்கிறது. தவிரவும் நரம்புமுனைப் பாதிப்பை ஏற்படுத்துவதையும் மீறி ஏற்பட்டால் அதன் தீவிரத்தைக் குறைக்கவும் செய்கிறது. ஆனால் இந்த மருந்துகள் நரம்புமுனை பாதிப்பு ஏற்படுவதை தடுப்பதில் பயன்தருவதாகத் தெரியவில்லை. கடும்வலி ஏற்பட்டால் பாராசித்தமோல், அழற்சிக்கு எதிரான இயக்க ஊக்கிகள் இல்லாத மருந்துகள், அல்லது அபினி மருந்துகள் உதவலாம். 85 அகவை நிறைந்தோரிடை குறைந்தது பாதி பேருக்காவது ஒருமுறை நோய் கண்டிருக்கலாம்.  
இந்த நோயைக் குறித்த தகவல்கள் பண்டைக்காலத்திலும் காணப்படுகின்றன.
# பிக் கிங்

**பிக் கிங்** (Big King) ஒரு பர்கர் வகை இடையீட்டு ரொட்டியாகும். பர்கர் கிங் என்ற புகழ் பெற்ற சர்வதேச தொடர் உணவகத்தால் விற்கப்படும் முதன்மையான பர்கர் வகை உணவுப் பொருளாகும்.இந்த உணவகத்தின் உணவுப்பட்டியலட்டையில் இருபதாண்டுகளுக்கும் மேலாக இடம்பெற்றிருக்கும் ஒரு அங்கமாகும். அக்டோபர், 2017 வரை அமெரிக்க ஐக்கிய நாடுகளில் இது விற்பனைக்கு அனுமதிக்கப்படவில்லை.  
1996–1997 வரை இது டபுள் சுப்ரீம் என அழைக்கப்பட்டது. இது மெக்டொனால்ட்சு நிறுவனத்தின் பிக் மேக் (3 அடுக்கு ரொட்டி) போன்று வடிவமைக்கப்பட்டது. பின்னர் இது மீண்டும் வடிவமைக்கப்பட்டு இன்னும் தரம் வாய்ந்த இரட்டை பர்கராக மாற்றப்பட்டு 1997 இல் ஆண்டில் இதன் சோதனையின் போது தற்போதைய பெயர் சூட்டப்பட்டது. 1997 ஆம் ஆண்டில் அறிமுகப்படுத்தப்பட்டபோது இந்தப் பெயருடன் வழக்கமான இரட்டை பாலாடை பர்கர் வடிவத்தில் நீடித்தது.  
இவ்வாறு உருவான விளைபொருளுக்கு 2001 ஆம் ஆண்டில் கிங் சுப்ரீம் எனப் பெயரிடப்பட்து. கார்ப்பரேட்டுகளின் சரிவின் போது உணவு வகைப் பட்டியலில் மாற்றம் கொண்டுவரப்பட்ட போது ஒரு சிறிய மாற்றம் செய்யப்பட்டது. பின்னர் செய்யப்பட்ட சிறு வடிவ மாற்றம் கிங் சுப்ரீம் வகை பர்கரை வணிகப் போட்டியிலிருந்து நீக்கி விட்டு ”பிகே ஸ்டாக்கர்" வகை இடையீட்டு ரொட்டிகளின் பக்கமாக மக்களின் பார்வையைத் திருப்பியதெனலாம். இஸ்டாக்கர் வரிசை உணவுகள் நவம்பர் 2013 இல் திரும்ப வந்த பிறகு அமெரிக்க ஐக்கிய நாடுகளில் தொடர முடியவில்லை.  
பல ஆண்டு காலம் அமெரிக்க ஐக்கிய நாடுகளின் உணவு வகைப்பட்டியலில் இடம் பெறாமல் இருந்தபோதிலும், அமெரிக்க ஐக்கிய நாடுகளில் தடைவிதிக்கப்பட்டிருந்த இடைக்காலத்தில், பல்வேறு நாடுகளில், பல்வேறு வகைப் பெயர்களுடன் விற்பனையாகி வந்தது. இத்தகைய விற்பனைக்கான உதாரணமானது, பிகேயின் ஐரோப்பிய கிளை நிறுவனமானது வோப்பர் என்ற தனது இடையீட்டு ரொட்டியின் அடிப்படையில், இதன் பெரிய வடிவமான ”பிக் கிங் எக்சு எக்சு எல்” என்ற பெரிய அளவிலான இடையீட்டு ரொட்டியை அறிமுகப்படுத்தியதைக் கூறலாம். எக்சு எக்சு எல் (XXL) வரிசையானது இசுபெயினில் அறிமுகப்படுத்தப்பட்ட போது, உடல் நலம் சார்ந்த திட்ட அளவீடுகள் மற்றும் பல நடைமுறைகளில் முரண்களைக் கொண்டுள்ளது. இந்த இடையீட்டு ரொட்டியின் கோழி சேர்க்கப்பட்ட வகையானது அமெரிக்க ஐக்கிய நாடுகள் மற்றும் கனடாவில் தொடர்ந்து இருந்து வந்தது. இந்த இடையீட்டு ரொட்டியின் விற்பனையை அதிகரிக்கும் பொருட்டு, பர்கர் கிங் நிறுவனம் அவ்வப்போது குறிப்பிட்ட காலம் மட்டும் சந்தையில் கிடைக்கும் சிறப்பு வகை பிக் கிங் ரொட்டிகளை வெளியிடுவதும் உண்டு.
# பிக் கிங்

## வரலாறு

### தொடக்க உற்பத்தி

பிக் கிங் என்ற வகை இடையீட்டு ரொட்டிக்கு முன்னோடியாக இதே போன்ற வெண்ணெய் பர்கரான டபுள் சுப்ரீம் உள்ளது, மெக் டெனால்டு நிறுவனம் அமெரிக்கச் சந்தையில் பிரச்சனைகளைச் சந்தித்துக் கொண்டிருந்த வேளையில், அந்நிறுவனத்தால் 1996 ஆம் ஆண்டில் சோதனை முயற்சியாக வெளியிடப்பட்டு புகழ் பெற்ற பிக் மேக் என்ற இடையீட்டு ரொட்டிக்குப் போட்டியாக, பர்கர் கிங் நிறுவனம் பிக் கிங்கைக் கொண்டு வந்தது, மெக் டொனால்டின் சந்தை பலவீனத்தைப் பயன்படுத்திக் கொண்டு தனது விற்பனையை அதிகப்படுத்த எண்ணிய பிக் கி்ங் உணவகத் தொடர், டபுள் சுப்ரீம் என்ற பர்கர் வகையை அறிமுகப்படுத்தித் தனது போட்டியாளருக்கு எதிராக விளம்பரம் தேடிக்கொள்ள நம்பிக்கையுடன் முயன்றது, உண்மையில் டபுள் சுப்ரீம் பர்கரானது பிக் மேக்கை அதன் தோற்றத்திலும் இயல்பிலும் ஒத்திருந்தது,
# சங்கிலி புங்கிலி கதவத் தொற

***சங்கிலி புங்கிலி கதவத் தொற (Sangili Bungili Kadhava Thorae*** (ஆங்கிலம்: Sangili Bungili, open the door) என்பது 2017 இல் வெளியான திகில் நகைச்சுவைத் திரைப்படம் ஆகும். இதனை பாக்ஸ் ஸ்டார் ஸ்டுடியோஸ் நிறுவனம் மற்றும் இயக்குநர் (திரைப்படம்) அட்லீயின் ஏ ஃபார் ஆப்பிள் நிறுவனம் இணைந்து தயாரித்துள்ளனர். இந்தக் திரைப்படத்தை கமல்ஹாசனிடம் உதவி இயக்குநராக பணிபுரிந்த ஐக் இயக்கியுள்ளார். இவர் எம். ஆர். ராதாவின் பேரன் ஆவார். ஜீவா, ஸ்ரீதிவ்யா, சூரி ஆகியோர் முக்கியக் கதாப்பத்திரத்தில் நடித்துள்ளனர். பின்னணி மற்றும் பாடல்களுக்கான இசை அமைத்தவர் விஷால் சந்திரசேகர் இவரின் இசையில் சிலம்பரசன், அனிருத் ரவிச்சந்திரன்,ஜி. வி. பிரகாஷ் குமார், கங்கை அமரன் , பிரேம்ஜி அமரன் என ஐந்து இசையமைப்பாளர்கள் பாடியுள்ள இந்த படத்தின் ஒலிவரி எசு.பி.ஐ சினிமா நிறுவனத்தில் வெளியிடப்பட்டது  
முதல் கட்டப் படப்பின்போதே சங்கிலி புங்கிலி கதவத் தொற எனும் பெயர் அறிவிக்கப்பட்டது. நடிகர்கள் ஜெய் மற்றும் அக்சரா கவுடா ஆகியோர் கௌரவத் தோற்றங்களில் நடித்தனர்.
# விக்கிப்பீடியா:Statistics/weekly/15-Apr-2018
# புலிமுருகன்

**புலிமுருகன்** (***Pulimurugan***) என்பது 2016 ஆண்டைய இந்திய மலையாள-மொழி அதிரடி சாகசத் திரைப்படமாகும். வைசாக் இயக்கிய இப்படத்தை முலகுப்படம் பிலிம்ஸ் மூலமாக டோமிச்சன் முலகுப்படம் தயாரித்துள்ளார். திரைக்கதையை உதயகிருஷ்ணா எழுதியுள்ளார். இப்படத்தில் முதன்மைப் பாத்திரத்தில் மோகன்லால் நடித்துள்ளார். மேலும் இப்படத்தில் கமலினி முகர்ஜி, ஜெகபதி பாபு, லால், வினு மோகன், பாலா. போன்ற நட்சத்திரங்களும் நடித்துள்ளன்ர, படத்தின் ஒலிப்பதிவு கோபி சுந்தராலும், ஒளிப்பதிவு ஷாஜி குமாராலும், படத்தொகுப்பு ஜான் குட்டியாலும் செய்யப்பட்டுள்ளது.  
படத்தின் முதல்கட்டப் படப்பிடிப்பு வியட்நாமின், ஹனோயில் 2015 சூலை 16 அன்று துவங்கி அன்று துவங்கியது. படத்தின் படப்பிடிப்பு 2016 பிப்ரவரியில் முடிவடைந்தது. அதைத் தொடர்ந்து படமானது இந்தியாவில் 2016 அக்டோபர் 7 அன்று வெளியானது. 25 கோடி, செலவில் தயாரிக்கப்பட்ட இத்திரைப்படமானது, மலையாளத் திரையுலகில் 100 கோடியைத் தாண்டி 150 கோடிவரை, வசூலீட்டிய முதல் திரைப்படமாகும். மேலும் இது 2016 ஆண்டில் தென்னிந்திய மொழிகளில் அதிக வசூலை வாரிக் குவித்த மூன்றாவது படமாகும். இப்படம் 2016 திசம்பர் 2 அன்று *மன்யம்புலி* என்ற பெயரில் தெலுங்கில் மொழிமாற்றப் பதிப்பு ஆந்திரப் பிரதேசம் மற்றும் தெலங்கானா<nowiki/>வில் 500 திரையரங்குகளில் வெளியிடப்பட்டது.  
90 வது அகாடமி விருதுகளில், அகடாமி அவார்ட் பார் பெஸ்ட் ஒரிஜினல் சாங் விருதுக்கு போட்டியாக தேர்வு செய்யப்பட்ட 70 பாடல்களில் இப்படத்தின் இரண்டு பாடல்களான"காதணியும் கால்சிலம்பே" மற்றும் "மானதே மாரிக்குறும்பே" போன்றவை இடம்பெற்றன. சிறந்த ஸ்கோர் பரிந்துரைக்கான அகாடெமி விருதுக்கு போட்டியிட்ட 141 தகுதி மதிப்பெண்களில் இந்த படம் பெற்றது.
# புலிமுருகன்

## கதை

மேற்குத் தொடர்ச்சி மலைக் காடுகளில் உள்ள கிராமங்களில் ஒன்று புலியூர். அங்கு வாழும் மனிதர்களை அவ்வப்போது அடித்துக் கொல்கின்ற புலிகள். அப்படி ஒரு புலியிடம் தன் தந்தையை கண்முன்னே இழக்கிறான் முருகன். அந்தப் புலியைத் தன் மாமாவான பலராமன் துணையுடன் வேலில் குத்திக் கொல்கிறான். அன்று முதல் அவனைப் புலிமுருகன் என்று கொண்டாடுகின்றனர் மக்கள்.  
வளர்ந்து பெரியவனான பிறகும், எந்த மலைக் கிராமத்தில் புலித் தொல்லை என்றாலும் புலிமுருகன்தான் அந்த மக்களைக் காப்பாற்றுகிறான். புலிமுருகனுக்கு நகரத்தில் கல்லூரியில் படிக்கும் தம்பியான முனிகுட்டன் மேல் அளவு கடந்த பாசம். ஒரு முறை தம்பியின் நண்பர்கள் என்று சொல்லிக்கொண்டு பாலா என்பவர் உள்ளிட்ட மூன்று பேர் புலியூருக்கு வருகின்றனர். புற்றுநோய்க்கு மருந்து தயாரிக்க தாதா ஜெகபதி பாபு வைத்துள்ள நிறுவனத்துக்கு கொஞ்சம் கஞ்சா வேண்டும் எனக் கேட்கின்றனர். தம்பியின் நண்பர்கள், புற்றுநோய்க்கு மருந்து மற்றும் தம்பிக்கும் இதில் வேலை கிடைக்கும் என்பதால் உடனே ஒப்புக் கொள்கிறான் புலிமுருகன். கஞ்சாவை தனது சரக்குந்தில் ஏற்றிக் கொண்டு போகும்போது காவல் துறையினர் மடக்க, அவர்களுக்கு போக்குக் காட்டிவிட்டு கஞ்சாவுடன் தப்பிக்கிறான் புலிமுருகன். அதை தாதா ஜெகபதிபாபுவிடம் பத்திரமாக ஒப்படைக்கிறான். வனத்துறை அதிகாரியான ஆர். கேவை (கிஷோர்) தாக்கிய வழக்கில் இருந்து புலிமுருகனைக் காப்பதாக பாலாவின் தந்தையான ஜெகபதி பாபு வாக்களிக்கிறார். அதனால் அவரது விருந்தினர் மாளிகையிலேயே முருகன் தன் மனைவி, குழந்தையுடன் தங்கிவிடுகிறார். புலிமுருகனின் தைரியம், எதற்கும் அஞ்சாத குணம் ஜெகபதி பாபுவுக்குப் பிடித்துவிடுகிறது. முருகனின் தம்பிக்கு ஜெகபதி பாபு தன் நிறுவனத்திலேயே வேலை போட்டுக் கொடுக்கிறார், ஆனால் கொஞ்ச நாளிலேயே முருகனைச் சுற்றி வளைக்கும் காவல்துறை ஜெகபதி பாபு போதை மருந்து தயாரிக்கும் உண்மையையும், அவரைப் பிடிக்க உதவினால் அவரையும் அவரது தம்பியையும் இந்த வழக்கிலிருந்து விடுவிப்பதாகவும் கூறுகின்றது. முருகன் இதற்கு உதவி செய்ய இந்த களபரத்தில் ஜெகபதி பாபுவின் மகனான பாலா உயிரிழக்கிறார். ஜெகபதி பாபு காவல் துறையிடமிருந்து தப்பிக்கிறார். ஊர் திரும்பும் முருகனிடம் ஊரில் ஒரு புலி மனிதர்களை அடித்துக் கொல்வதாக முறையிடுகின்றனர். இதனோடு ஜெகபதி பாபு தன் கூட்டாளிகளுடன் காட்டில் முருகனைக் கொல்ல காத்திருப்பதும் முருகனுக்குத் தெரிகிறது. இந்த இரண்டு ஆபத்துகளையும் எதிர்த்து நின்று புலிமுருகன் எப்படி வெல்கிறான் என்பதே கதையின் மீதி.
# புலிமுருகன்

## பாத்திரங்கள்

- மோகன்லால்- "புலி" முருகன்
- கமலினி முகர்ஜி- முருகனின் மனைவி மைனா
- ஜெகபதி பாபு- கிரிராஜாவின் தந்தை
- லால்- முருகனின் மாமன், பலராமன்
- வினு மோகன்- முருகனின் தம்பி, முனிகுட்டன்
- பாலா- முனிகுட்டனின் நன்பன் சிவா
- பென்னி எனும் நோபி- முனிகுட்டனின் நன்பன்
- சுராஜ் வென்சரமூடு- பூன்கையி சசி
- கிஷோர்- "ஆர். கே" என்னும் ஆர் கிருஷ்ணா, வனச்சரக அதிகாரி
- சித்திக்- காவல்துறை உதவி ஆணையாளர் (ஏசிபி) ஐயப் சகரியா
- நமிதா- ஜூலி
- நந்து- வனப்பாதுகாவலரான திவாகரன்
- மகரண்ட் தேஷ்பாண்டே- கொள்ளையன் ராமையா
- எம். ஆர். கோபகுமார்- வைத்தியரும் கிராமத் தலைவருமான கடுத்தா
- சேதுலட்சுமி- பவானிதள்ளா பாலராமனின் மாமியார்
- அரீஷ் பிரடி- கிரிராஜாவின் வலக்கரமான மேஸ்திரி
- பேபி துர்கா பிரேம்ஜித்- முருகனின் மகளான சக்கி
- மாஸ்டர் ஏஜாஸ்- சிறுவயது முருகன்
- சுதீர் கரமனா- "கயிகா" கதர் என்ற சுத்தர் கரமனா
- சசி கலிங்கா-தேனீர் கடைக்காரரான பாலன் சேட்டன்
- இடவிலா பாபு- ஜூலியின் கணவர்
- சந்தோஷ் கீழத்தூர்- முருகனின் தந்தை
- ஆண்டணி பெரும்பாவூர் ஈப்பு ஓட்டுநர்
- அஞ்சலி அனீஷ் உபாசனா- முருகனின் தாய்
# பசுமைக்கரங்கள் திட்டம்

**பசுமைக் கரங்கள் திட்டம்** (*Project Green Hands (PGH)*) என்பது தமிழ்நாட்டில் உள்ள ஈஷா யோக மையத்தினால் துவங்கப்பட்ட ஒரு அடிப்படை சூழல் சார் திட்டம் ஆகும். இந்தத் திட்டத்தின் நோக்கம் தமிழ்நாடு முழுவதிலும் 114 மில்லியன் மரங்களை கூடிய விரைவில் நடச்செய்து காடு வளர்ப்பினை 33 விழுக்காடு அதிகரிக்கச் செய்வதே ஆகும். இந்தத் திட்டத்தின் துவக்க காலத்திலிருந்து தற்போதுவரை தமிழ்நாடு மற்றும் புதுச்சேரி முழுவதிலும் சுமார் 2 மில்லியன் மக்களின் மூலம் 27 மில்லியன் மரங்கள் நடப்பட்டுள்ளன.
# பசுமைக்கரங்கள் திட்டம்

## வரலாறு

பசுமைக் கரங்கள் திட்டமானது ஜூன் 2004 உலக சுற்றுச்சூழல் வாரத்தின் போது ஜக்கி வாசுதேவால் துவங்கப்பட்டது. பசுமைக் கரங்கள் திட்டத்தின் முதல் மரங்கள் நடும் மாரத்தான் ஓட்டமானது அக்டோபர் 17, 2006 இல் துவங்கப்பட்டது. இந்த மாரத்தானை அன்றைய தமிழ்நாட்டு முதலமைச்சர் மு. கருணாநிதி கொடி அசைத்துத் துவங்கி வைத்தார். அதில் முதல் மரக்கன்றைத் தனது கோபாலபுரம் இல்லத்தில் நட்டு வைத்துத் துவக்கினார். மேலும் அதன் கடைசிச் செடியை ராஜ்பவனில் அன்றைய தமிழக ஆளுநர் சுர்சித் சிங் பர்னாலா நட்டு வைத்தார். இந்த மாரத்தானில் மொத்தம் 852,587 மரக் கன்றுகளை தமிழகத்தின் இருபத்தி ஏழு மாவட்டங்களில் உள்ள 6284 பகுதிகளில் 256,289 தன்னார்வலர்கள் மூலம் நடப்பட்டன.இந்த நிகழ்வின் மூலம் மூன்று நாட்களில் அதிக மரக் கன்றுகள் நடப்பட்டதற்கான கின்னஸ் உலக சாதனைகள் பட்டியலில் இடம்பிடித்தது.
# பசுமைக்கரங்கள் திட்டம்

## உடனுழைப்பு

### வணிக நிறுவனங்கள்

பசுமைக் கரங்கள் திட்டம் "தெ யுவ்ஸ் ரோச்சர் குழுமம்" உட்பட சில நிறுவனங்களுடன் இணைந்து உடனிணைவு செய்கிறது. 2007 ஆம் ஆண்டின் துவக்கத்திலிருந்து பசுமைக் கரங்கள் திட்டத்துடன் இணைந்து "தெ யுவ்ஸ் ரோச்சர் குழுமம்" செயற்படுகிறது. ரோச்சர் நிறுவனம் 2007 முதல் 2009 வரையிலான மூன்று ஆண்டுகளில் தமிழ்நாட்டிற்கு 1 மில்லியன் மரக் கன்றுளைக் வழங்கியுள்ளது. இலண்டனைத் தலைமையிடமாகக் கொண்டு செயல்படும் ஸ்டாண்டர்ட் சார்ட்டர்ட்,ஸ்கோப் இண்டர்நேஷனல், சுஸ்லான் , பிரான்சு நாட்டைத் தலைமையிடமாகக் கொண்டு செயல்படும் ஏர்பஸ் மற்றும் இந்துஸ்தான் பெட்ரோலியம் ஆகிய நிறுவனங்களோடு, பசுமைக் கரங்கள் திட்டம் உடனிணைவு கொண்டுள்ளது.
# பசுமைக்கரங்கள் திட்டம்

## உடனுழைப்பு

### கல்வி நிறுவனங்களுடன்

பசுமைக் கரங்கள் திட்டம் தமிழ்நாடு முழுவதும் பல கல்லூரிகள் மற்றும் பள்ளிக்கூடங்களின் மூலமாக மரம் வளர்ப்பு பற்றிய விழிப்புணர்வு பரப்புரைகளை மேற்கொண்டது. தேசிய பொறியியல் கல்லூரி, திருச்சிராப்பள்ளி, பாரதிதாசன் பல்கலைக்கழகம், குமரகுரு பொறியியல் கல்லூரி மற்றும் சேலம் அரசு கலைக் கல்லூரி ஆகிய கல்வி நிறுவனங்கள் மூலம் பரப்புரை செய்யப்பட்டது.
# பசுமைக்கரங்கள் திட்டம்

## உடனுழைப்பு

### தொண்டு நிறுவனங்களுடன்

பசுமைக் கரங்கள் திட்டம் தமிழ்நாடு கரிம வேளாண்மை இயக்கம், சர்வதேச கரிம வேளாண்மை மேம்பாட்டு அமைப்பு, தேசிய விவசாயிகள் வேளாண்மை விழிப்புணர்வு இயக்கம்,தமிழ்நாடு இயற்கை உழவர் இயக்கம் ஆகிய தொண்டு நிறுவனங்களுடன் இணைந்து உடனுழைப்பில் ஈடுபட்டது.
# பசுமைக்கரங்கள் திட்டம்

## உடனுழைப்பு

### நகர்ப்புற பசுமை முயற்சிகள்

பசுமைக் கரங்கள் திட்டத்தின் மூலம் பசுமைச் சூழல் அமைப்பை அதிகரிப்பதற்கான பல முயற்சிகள் பல நகரங்களில் மேற்கொள்ளப்பட்டன. அதில் முதல் நகரம் திருப்பூர். பசுமை திருப்பூர் இயக்கம் ஆகஸ்டு 23, 2009 இல் அன்றைய துணை தமிழக முதலமைச்சரான மு. க. ஸ்டாலினால் துவக்கி வைக்கப்பட்டது. இந்த இயக்கம் டவுன் ஹாலில் அருங்காட்சியகத்தோடு துவங்கப்பட்டது. திருப்பூர் நகரம் முழுவதும் சுமார் 25,000 மரக்கன்றுகள் நடப்பட்டன. பின் பசுமை கரூர் இயக்கம் ஜனவரி 10,2010 இல் கரூர் மாவட்டத்தில் துவங்கப்பட்டது. செப்டம்பர் 26, 2010 இல் பசுமை மதுரை இயக்கம் துவங்கப்பட்டது. இதன் முதல் மரக்கன்றை ஜக்கி வாசுதேவிடமிருந்து அன்றைய மதுரை மேயர் ஜி. தேன்மொழி பெற்றுக்கொண்டார். சுமார் 20,000 மரக் கன்றுகள் பொதுமக்களுக்கு வழங்கப்பட்டது.
# பசுமைக்கரங்கள் திட்டம்

## திட்டத்தின் இலக்குகள்

### உடனடி இலக்குகள்

1. விழிப்புணர்வு, பரப்புரை, தன்னார்வலர் சேர்ப்பு: இந்த இலக்கு எட்டப்பட்டது.
1. ஆரம்பமாக அக்டோபர் 17 2006 இல் 700, 000 மரங்களை ஒரேநாளில் நடுதல்: இந்த இலக்கு எட்டப்பட்டது.
# பசுமைக்கரங்கள் திட்டம்

## திட்டத்தின் இலக்குகள்

### தொலைநோக்குத் திட்டங்கள்

1. தமிழ் நாட்டின் பசுமைப் போர்வையை 33 விழுக்காடாக அதிகரித்தல். இதைச் செய்ய 114 மில்லியன் மரங்களை 2016 ஆம் ஆண்டிற்கு முன்னதாக நடவேண்டும்.
1. சுற்றுச்சூழல் பேணுதலை உறுதிப்படுத்தும் ஒரு பண்பாட்டுச் சூழலை உருவாக்கல்.
1. இந்தத் திட்டத்தைப் பிற இடங்களில் செயல்படுத்துதல்.
# நீலப் பைங்கிளி

**நீலப் பைங்கிளி** (*Psittacula columboides*) என்பது தென்னிந்தியாவின் மேற்கு தொடர்ச்சி மலைகளைச் சேர்ந்தந்த ஒரு கிளி இனமாகும்.
# நீலப் பைங்கிளி

## விளக்கம்

மைனா அளவுள்ள இது சற்று மெளிந்த தோற்றம் கொண்டது. நாண்ட கூரிய வாலுடன் சுமார் 38 செ.மீ. நீளம் கொண்டது. மேல் அலகு நல்ல வாழ்ந்த சிவப்பு நிறத்திலும், கீழ் அலகு கருத்த முனையோடு மங்கிய சிவப்பாக இருக்கும். விழிப்படலம் மஞ்சள் நிறத்திலும், கால்கள் பசுமை தோய்ந்த ஈய நிறத்தில் இருக்கும். தலையும், முதுகும், மார்பும் இளஞ்சிவுப்புத் தோய்ந்த சாம்பல் நிறமாக இருக்கும். நீலம்தோய்ந்த பச்சையும், கருப்புமான கோடு பின் தலையில் இருக்கு காணலாம். கீழ் முதுகும், பிட்டமும், வால் மேல் இறகுகளும் பசுமை கலந்த நீலமாக இருக்கும். வாலின் நடு இறகும், இறக்கைகளும் நீல நிறத்தில் இருக்கும். வால் முனை மஞ்சளாக இருக்கும்.  
பெண் பறவைக்கு பின் தலையில் கருப்புக்கோடு இருக்காது. மார்பும் முதுகும் ஆண் பறவையைவிட சற்று நிறங்குன்றிக் காணப்படும்.
# நீலப் பைங்கிளி

## காணப்படும் பகுதிகளும் உணவும்

மேற்குத் தொடர்ச்சி மலை சார்ந்த பகுதிகளில் பசுமைமாறாக் காடுகளில் 500மீ முதல் 1500மீ வரை காணலாம். மலையடிவாரங்களில் காணப்படும் செந்தலைக் கிளியையும் இதனையும் சில சூழல்களில் ஒன்றாகக் காணலாம். காட்டுவாசிகள் குடியிருப்பைச் சார்ந்த அவர்களது பயிடும் நிலங்களிலும் கைவிடப்பட்ட காபி, ரப்பார் தோட்டங்களிலும் 4 முதல் 5 வரையான குழுவாகத் திரியும். தானியங்கள், விதைகள், கொட்டைகள் ஆகியவற்றை உணவாகக் கொள்ளும். இது மலைவாழ்மக்கள் பயிரிடும் நிலங்களிலும் விளைச்சலின்போது அழிவை உண்டு பண்ணும். குரல் முன்னதை ஒத்ததெனினும் சற்றுக் கடூரமான தொனியில் ஒலிக்கும்.</ref> and possibly further east in the Kolli Hills.
# நீலப் பைங்கிளி

## இனப்பெருக்கம்

சனவரி முதல் மார்ச் வரை மரங்களில் குடைவுசெய்து நான்கு வெள்ளை முட்டைகள் இடும். மரங்கொத்தி, குக்குறுவான் கூடுகளையும் திருத்தி அமைத்துப் பயன்படுத்திக் கொள்வதும் உண்டு.
# ஆர். டி. ராஜா

**ஆர். டி. ராஜா** (**R.D. Raja**) என்பவர் ஒரு இந்தியத் திரைப்படத் தயாரிப்பாளர், படைப்பு உருவாக்குநர், பாடலாசிரியர் மற்றும் திரைப்பட மேம்பாட்டு ஆலோசகராக தமிழ்த் திரையுலகில் இயங்கி வருபவர் ஆவார். மேலும் இவரது திரைப்படத் தயாரிப்பு நிறுவனமான 24 ஏஎம் ஸ்டுடியோ மூலம் தயாரிக்கப்படும் தமிழ்த் திரைப்படங்களுக்காக இவர் சிறப்பாக அறியப்படுகிறார்.
# ஆர். டி. ராஜா

## துவக்க ஆண்டுகள்

இவர் அறிவுமதி, செல்வபாரதி போன்றோரிடம் உதவி இயக்குநராக வேலை பார்த்து திரைப்படத் துறையில் முறையான அனுபவம் பெற்றார். பின்னர் பல விளம்பரப் படைப்புகளை உருவாக்கி இருக்கிறார். தமிழ்த் திரைத்துறையில்
ஆர். டி. ராஜா அவரது தொழில் வாழ்க்கையை திரைப்படங்களின் மேம்பாட்டு ஆலோசகராகத் துவக்கினார். இவர் மேம்பாட்டு ஆலோசகராக பாஸ் என்கிற பாஸ்கரன், *ஏழாம் அறிவு*, *வழக்கு எண் 18/9*, *கேடி பில்லா கில்லாடி ரங்கா*, *ஜில்லா*. போன்ற படங்களுக்கு பணியாற்றியுள்ளார். படைப்பு உருவாக்குநராக கேடி பில்லா கில்லாடி ரங்கா, *வருத்தப்படாத வாலிபர் சங்கம்*, *மான் கராத்தே*. போன்ற படங்களுக்கு பணியாற்றினார். மேலும் இவரால் தமிழ், தெலுங்கு, மலையாளம் ஆகிய மொழிகளில் ஒரே நேரத்தில் தயாரிக்கப்பட்ட பன்மொழிப் படமும் சிவ கார்த்திகேயன் மற்றும் கீர்த்தி சுரேஷ் ஆகியோர் முன்னணி பாத்திரங்களில் நடித்த ரெமோ திரைப்படம் தயாரிக்கப்பட்டது. இதையடுத்து இயக்குநர் மோகன் ராஜாவின் இயக்கத்தில், சிவகார்த்திகேயன், நயன்தாரா ஆகியோர் முன்னணி பாத்திரத்தில் நடித்த வேலைக்காரன் படத்தை தயாரித்தார். நிவின் பாலியுடனான ஒரு படத்துக்கு ஒப்பந்தம் செய்துள்ளார்.
# ஆர். டி. ராஜா

## திரைப்படங்கள்

| 2010 | *பாஸ் என்கிற பாஸ்கரன்* | தமிழ் | மேம்பாட்டு ஆலோசகர் |  |
| --- | --- | --- | --- | --- |
| 2011 | *ஏழாம் அறிவு* | தமிழ் | மேம்பாட்டு ஆலோசகர் |  |
| 2012 | *ராட்டினம்* | தமிழ் | மேம்பாட்டு ஆலோசகர் |  |
| 2012 | *வழக்கு எண் 18/9* | தமிழ் | மேம்பாட்டு ஆலோசகர் |  |
| 2012 | *மெரினா* | தமிழ் | மேம்பாட்டு ஆலோசகர் |  |
| 2012 | *சகுனி* | தமிழ் | மேம்பாட்டு ஆலோசகர் |  |
| 2012 | *அட்டகத்தி* | தமிழ் | மேம்பாட்டு ஆலோசகர் |  |
| 2013 | *அலெக்ஸ் பாண்டியன்* | தமிழ் | மேம்பாட்டு ஆலோசகர் |  |
| 2013 | *கேடி பில்லா கில்லாடி ரங்கா* | தமிழ் | படைப்பு உருவாக்குநர் |  |
| 2013 | *மூடர் கூடம்* | தமிழ் | மேம்பாட்டு ஆலோசகர் |  |
| 2013 | *ஜில்லா* | தமிழ் | மேம்பாட்டு ஆலோசகர் |  |
| 2013 | *தேசிங்கு ராஜா* | தமிழ் | மேம்பாட்டு ஆலோசகர் |  |
| 2013 | *வருத்தப்படாத வாலிபர் சங்கம்* | தமிழ் | படைப்பு உருவாக்குநர் |  |
| 2014 | *மான் கராத்தே* | தமிழ் | படைப்பு உருவாக்குநர்/பாடலாசிரியர் |  |
| 2016 | *ரஜினி முருகன்* | தமிழ் | படைப்பு உருவாக்குநர் |  |
| 2016 | *ரெமோ* | தமிழ்/தெலுங்கு/மலையாளம் | தயாரிப்பாளர் |  |
| 2017 | *வேலைக்காரன்* | தமிழ் | தயாரிப்பாளர் |  |
| 2018 | *சீமராஜா* | தமிழ் | தயாரிப்பாளர் |  |
| 2019 | *எஸ்கே 14* | தமிழ் | தயாரிப்பாளர் | } |
# சுரபி நாடகக் குழ

**சுரபி நாடகக் குழ** அல்லது **சிறீ வெங்கடேஸ்வரா நாட்டிய மண்டலி** (**Surabhi** - also known as **Sri Venkateswara Natya Mandali**) ஐதராபாத்தைச் சேர்ந்த தெலுங்கு மொழி பேசும் ஒரு குடும்பத்தின் பல தலைமுறையினரால், 1880 முதல் 135 ஆண்டுகளுக்கு மேலாகத் தொடர்ந்து தற்போதும் இயங்கி வருகிறது.  
சுரபி நாடகக் குழுவினர், ஆண்டுகளாக இராமாயணம், மகாபாரதம் மற்றும் பாகவதப் புராணக் கதைகள் தொடர்பான மேடை நாடகங்களை நடத்தி வருகிறார்கள்.. பிரான்சு போன்ற வெளிநாடுகளில் சுரபி நாடகக் குழுவினர் மேடை நாடகம் நடத்துகின்றனர். சுரபிக் குழுவின் மேடை நாடகக் கலைஞர்கள் அனைவருமே ஒரே குடும்பத்தின் தலைமுறையினர் ஆவார்.  
இக்குடும்பத்தினரின் தற்போதைய தலைமுறையினர் கல்வியில் முனைவர் போன்ற பல பட்டங்களை பெற்றாலும், மேடை நாடகக் கலைக்கும் முக்கியத்துவம் தருகின்றனர். இந்நாடகக் கலைக் குழுவினர் தங்கள் வாழ்வாதாரத்திற்கு வேறு பணிகளில் இருந்தாலும், இந்நாடகக் கலையையும் பாரம்பரியத்தையும் பாதுகாக்க, மாலை நேரங்களில் மேடை நாடகங்களை நடத்தி வருகிறார்கள்.  
இக்குடும்ப நாடகக் குழுவின் உறுப்பினர்கள், மேடை நாடகங்களுக்கான வசனம், இசை, பாடல்கள், இயக்கம், நடிப்பு, உடை, ஒப்பனை, ஒலி, ஒளி போன்றவகைகளை கவனித்துக் கொள்கின்றனர்.
# சுரபி நாடகக் குழ

## வரலாறு

1880ம் ஆண்டுகளில், சுரபிக் குழுவின் முன்னோடிகள், பிரித்தானிய இந்தியா அரசின் கீழ் நாட்டுப்புற கலைஞர்களாக பணியாற்றினர்.
மகாபாரதம், இராமாயணம், பாகவதம் போன்ற இதிகாச மற்றும் புராணக் கதைகளை பொம்மலாட்டம் மூலம் விளக்கியவர்கள், பின்னர் மெதுவாக 1937ல் **சிறீ வெங்கடேஸ்வரா நாட்டிய மண்டலி** என்ற பெயரில் நாடகக் கலைஞர்களாக மாறினர்கள். 1885ஆம் ஆண்டில் சுரபி குழுவினர் முதல் முறையாக, மகாபாரத காவியத்தின் ஒரு பகுதியான கீச்சக வதம் என்ற நாடகத்தை அரங்கேற்றியது.  
புதிய தொழில்நுட்பத்தை பயன்படுத்தியும், விதவிதமாக மேடைகள் அமைத்தும் நாடகம் நடத்துவது, இந்த கலையை பாதுகாக்க இக்குழுவினர் பயன்படுத்தும் தாரக மந்திரமாகும்.  
ஒரே குடும்பத்தைச் சேர்ந்தவர்கள்தான் சுரபி நாடகக் குழுவை தொடங்கினர். பின்பு பல தலைமுறைகளாக இது தொடர்ந்து வந்தது. ஒட்டுமொத்த குடும்பமும் இக்கலையின் மீது வைத்திருக்கும் அன்புதான், இவர்கள் இன்னமும் இதை பாதுகாத்து வருவதற்கு காரணமாகும். இந்திய அரசு இந்நாடக் குழுவிற்கு சிறதளவு நிதியுதவி செய்கிறது.
# தோட்டக்கலைக் கல்லூரி மற்றும் ஆய்வு நிலையம், தேனி

**தோட்டக்கலைக்கல்லூரி மற்றும் ஆராய்ச்சி நிலையம்** (*The Horticultural College and Research Institute (HC&RI)*) என்பது தமிழ்நாடு வேளாண்மைப் பல்கலைக்கழகத்தின் உறுப்புக்கல்லூரிகளில் ஒன்றாகும் ஆகும். இக்கல்லூரி தேனி மாவட்டத்தில் உள்ள பெரியகுளத்தில் அமைந்துள்ளது.
# தோட்டக்கலைக் கல்லூரி மற்றும் ஆய்வு நிலையம், தேனி

## வரலாறு

பெரியகுளத்தில் 1957இல் ஒரு பழ ஆராய்ச்சி நிலையம் தொடங்கப்பட்டு அந்த பழ ஆராய்ச்சி நிலையம் 1971இல் தோட்டக்கலை ஆராய்ச்சி நிலையமாக தரமுயர்த்தப்பட்டது. 1990 இல் இந்த நிறுவனம் ஒரு முழுமையான தோட்டக்கலைக்கல்லூரி மற்றும் ஆராய்ச்சி நிலையமாக மாற்றப்பட்டது.
# தோட்டக்கலைக் கல்லூரி மற்றும் ஆய்வு நிலையம், தேனி

## துறைகள்

இக்கல்லூரியில் பின்வரும் துறைகள் செயல்படுகின்றன.
- பழவியல்
- காய்கறியியல்
- மலரியல்
- நறுமணப்பயிரியல்
- சமுக அறிவியல்
# தோட்டக்கலைக் கல்லூரி மற்றும் ஆய்வு நிலையம், தேனி

## படிப்புகள்

இக்கல்லூரியில் இளம் அறிவியல், முது அறிவியல் தோட்டக்கலைப்படிப்புகள் வழங்கப்படுகின்றன.
# நேனே ராஜூ நேனே மந்த்ரி

**நேனே ராஜூ நேனே மந்த்ரி** (***Nene Raju Nene Mantri***) (பொருள்; நானே ராஜா நானே மந்திரி) என்பது 2017 ஆண்டைய இந்திய தெலுங்கு மொழி அரசியல் திரைப்படம் ஆகும். இப்படத்தை எழுதி இயக்கியவர் தேஜா ஆவார். படத்தில் முதன்மைப் பாத்திரங்களில் ரானா தக்குபாடி, காஜல் அகர்வால், காத்ரீன் திரீசா, நவ்தீப் ஆகியோர் நடித்துள்ளனர்.  
2016 ஏப்ரலில் படத் தயாரிப்புப் பணிகள் துவங்கி 2016 அக்டோபரில் முதன்மைப் படப்பிடிப்பு காரைக்குடியில் நடந்தது. ராணாவின் பாட்டனார் டி. ராமா நாயுடு அவர்களின் 81 வது பிறந்த நாளான சூன் 6 ம் தேதி அன்று டீசர் வெளியானது. காஜல் அகர்வால் நடித்த 50 கதாபாத்திரங்கள் கொண்ட ஒரு சிறப்பு டீஸர் அவரின் பிறந்த நாளான சூன் 19, அன்று வெளியானது. இந்தப் படம் இந்தி மொழியில் *மெயின் ஹெ ராஜா மெயின் ஹெ மந்த்ரி* என்ற பெயரிலும், தமிழில் *நான் ஆணையிட்டால்* என்ற பெயரிலும், மலையாளத்தில் *ராஜ கிரீடம்* என்ற பெயரில் சில காட்சிகளை உள்ளூர் நடிகர்களைக் கொண்டு மறு படப்பிடிப்பு நடத்தி மொழி மாற்றம் செய்யப்பட்டுள்ளது.  
2017 ஆகத்து 11 அன்று வெளியான இப்படம் வெற்றிப்படமாக அமைந்தது.
# நேனே ராஜூ நேனே மந்த்ரி

## தயாரிப்பு

2016 பிப்ரவரியில், இயக்குநர் தேஜா, தெலுங்கு நடிகர் ராஜசேகரை தன் படமான *அஹம்* என்ற படத்தில் எதிர்மறைப் பாத்திரத்தில் நடிக்க ஒப்பந்தம் செய்தார். இதே படத்தில் முன்னணி பெண் பாத்திரத்தில் நடிக்க நடிகை சினேகாவை அணுகினார். சில காரணங்களால் இப்படம் 2016 ஏப்ரல் மாதம் கைவிடப்பட்டது. படத்தயாரிப்பாளரான பி. சத்யநாராயண ரெட்டி, வேறு ஒரு முன்னணி நடிகரின் நடிப்பில் படத்தை எடுக்க விரும்பினார். தேஜா ரானா தக்குபாடியை அணுகி அவரது ஒப்புதலைப் பெற்றார். காஜல் அகர்வாலை படத்தின் முன்னணிப் பெண் பாத்திரத்துக்கு நடிக்க வைக்க ராணாவின் தந்தை டகுபதி சுரேஷ் பாபு பரிந்துரைத்தார், பிறகு அவர் படத்துக்கு ஒப்பந்தமானார். ராணா காஸி (2017) படத்தில் தனது பகுதியை முடித்துக் கொண்டு பாகுபலி 2 படத்தில் தன் கவனத்தைச் செலுத்திய நேரத்தில்: தேஜா அவரை அணுகினார். அவர்கள் எட்டு மாதங்கள் திரைக்கதைக்கான பணிகளில் ஈடுபட்டு, பல்வேறு பதிப்புகளை எழுதினர். உரையாடலை எழுத லட்சுமி பூபால் தேர்வுச் செய்யப்பட்டார். படத்தின் ஒளிப்பதிவுக்கு தேஜாவால் ஆர். ரத்னவேலு அணுகப்பட்டார்.  
*நேனே ராஜு நேனே மந்திரி* என பெயரிடப்பட்ட இப்படத்துக்கு, வெங்கட் சி. திலீப் மற்றும் கோட்டகிரி வெங்கடேசுவர ராவ் ஆகியோர் முறையே ஒளிப்பதிவு மற்றும் படத்தொகுப்பு ஆகியவற்றுக்கு நியமிக்கப்பட்டனர். படத்துக்கு அனூப் ரூபென்ஸ் இசையமைத்தார். பாபு, கிரண் ரெட்டி, பாரத் சௌத்ரி ஆகியோர் இணைந்து சுரேஷ் புரொடக்சன்ஸ் மற்றும் ப்ளூ பிளானட் என்டர்டெயின்மென்ட்ஸ் ஆகியவற்றின் பதாகையின் கீழ் இந்த திரைப்படம் வெளியிடப்பட்டது. *நேனே ராஜு நேனே மந்திரி* படமானது நடிகை காஜல் அகர்வாலின் 50 வது படமாகும். படத்தின் பிற பாத்திரங்களில் காத்ரீன் திரீசா, நவ்தீப், அஷ்தோஷ் ராணா ஆகியோர் நடித்துள்ளனர்.
# நேனே ராஜூ நேனே மந்த்ரி

## கதை

படத்தின் துவக்கத்தில் சிறையில் அடைக்கப்பட்டுள்ள நிலையில் ஜொகேந்திரா (ரானா தக்குபாடி) காண்பிக்கப்பட்டு அவர் ஏன் கைது செய்யப்பட்டார் என்ற முன்கதை விரிகிறது. ஜோகேந்திரா ஒரு பணக்காரர், அவர் எதையும் ஈடு வைத்துக் கொள்ளாமல் யாருக்கும் கடன் கொடுக்கமாட்டார். அவரது மனைவியான ராதாவின் மீது (காஜல் அகர்வால்) மிகுந்த அன்பு கொண்டவர். ராதா கர்ப்பமானதால், முதல் விளக்குக்கு ஏற்ற அவள் ஒரு நல்ல நாள் அன்று கோயிலுக்கு செல்கிறார். இதை அனுமதிக்காத ஊராட்சி தலைவரின் மனைவி ராதாவைத் தள்ளி விடுகிறார். இதனால் ராதாவுக்கு கருகலைப்பு ஏற்படுகிறது. இந்த நிகழவு ஜோகைந்திராவுக்கு வேதனையை உருவாக்குகிறது. ஊராட்சித் தலைவரின் மனைவியாக இருந்தால் தான் கோயிலில் முதல் விளக்கு ஏற்றும் மரியாதை கிடைக்கும் எனக் கருதிய ஜோகேந்திரா, அடுத்து வரவிருக்கும் தேர்தலில் ஊராட்சித் தலைவராக ஒரு திட்டத்தை வகுத்து அதன்படி தலைவராகிறார். அதன் பின்னர் ராதா கோவிலில் முதல் விளக்கு ஏற்றுகிறார்.  
ஊராட்சித் தலைவரான பிறகு, ஜோகேந்திரா அவரது தொகுதியின் சட்டமன்ற உறுப்பினராகவும் ஆகிறார். அதன்பிறகு உள்துறை அமைச்சரின் இடத்தைக் கைப்பற்றி அமைச்சர் பதவிக்கு வந்தவர், அடுத்து முதலமைச்சர் பதவியைக் குறிவைக்கிறார்.
# பகரம்பூர்

**பகரம்பூர்** அல்லது **பெர்காம்பூர்** (**Baharampur**) (pronounced asˌ) இந்தியாவின் மேற்கு வங்காள மாநிலத்தின் மையத்தில் அமைந்த முர்சிதாபாத் மாவட்டத்தின் நிர்வாகத் தலைமையிட நகரமும், நகராட்சியும் ஆகும்.  
2011ம் ஆண்டின் மக்கட்தொகை கணக்கெடுப்பின்படி, இம்மாநகரத்தின் மக்கள்தொகை 3,05,609 ஆகும். முன்னாள் இந்நகரத்தில் பிராமணர்கள் அதிகம் வாழ்ந்ததால், இதனை *பிரம்மபுரம்* என்று அழைத்தனர். இந்நகரம் கொல்கத்தாவிற்கு வடகிழக்கே 200 கி.மீ. தொலைவில் உள்ளது.
# பகரம்பூர்

## புவியியல்

பெர்காம்பூர் நகரம் பாகையில் அமைந்துள்ளது. கொல்கத்தாவிலிருந்து வடக்கே 200 கி.மீ. தொலைவில், கங்கை ஆற்றின் துணை ஆறான பாகீரதி ஆற்றின் கரையில் பெர்காம்பூர் நகரம் உள்ளது.
# பகரம்பூர்

## மக்கள்தொகை பரம்பல்

2011ம் ஆண்டின் மக்கள்தொகை கணக்கெடுப்பின்படி, பெர்காம்பூர் நகரத்தில் மக்கள்தொகை 3,05,609 ஆகும்.
அதில் ஆண்கள் 1,56,489 ஆகவும், பெண்கள் 1,49,120 ஆகவும் உள்ளனர். ஆறு வயதிற்குட்பட்டோர் 23,182 ஆக உள்ளனர். எழுத்தறிவு விகிதம் 88.8% ஆகவுள்ளது.
# பகரம்பூர்

## போக்குவரத்து

### தொடருந்து

கொல்கத்தா, புரி, குவகாத்தி போன்ற நகரங்களுக்குச் செல்ல, பெர்காம்பூர் கோர்ட் தொடருந்து நிலையத்திலிருந்து தொடருந்து வசதிகள் உள்ளது.
# பகரம்பூர்

## போக்குவரத்து

### சாலைப் போக்குவரத்து

தேசிய நெடுஞ்சாலை எண் 12 மற்றும் 34 பெர்காம்பூர் நகரத்தின் வழியாக செல்கிறது.  
பெர்காம்பூர் நகரத்திலிருந்து கொல்கத்தா, ஹவுரா, துர்காப்பூர், சியூரி, ஆசன்சோல், போல்பூர், வர்தமான், பாங்குரா, ஜார்கிராம், மால்டா, டார்ஜிலிங், சிலிகுரி போன்ற நகரங்களுக்கு பேருந்து வசதிகள் உள்ளது.
# திருச்சிராப்பள்ளி முற்றுகை, 1741

**திருச்சிராப்பள்ளி முற்றுகை, 1741** (*Siege of Trichinopoly, 1741*), தென்னிந்தியாவின் மீதான உரிமை குறித்து, மராத்தியப் பேரரசிற்கும், ஆற்காடு நவாப் சந்தா சாகிப்பிற்கும் ஏற்பட்ட பிணக்கால் நிகழ்ந்தது. இதன்போது, 1741ல் நவாப்பின் ஆளுமையிலிருந்த திருச்சிராப்பள்ளி நகரத்தை மராத்தியர்கள் முற்றுகையிட்டு, சந்தா சாகிப்பை 26 மார்ச் 1741 அன்று கைது செய்து, திருச்சிராப்பள்ளியைக் கைப்பற்றினர்.
# ஜெண்டில்மேன் (2016 திரைப்படம்)

**ஜெண்டில்மேன்** (***Gentleman***) என்பது 2016 ஆண்டைய இந்திய தெலுங்கு காதல், மர்ம திரில்லர் திரைப்படம் ஆகும். இப்படத்தை இந்திரகண்டி மோகன கிருஷ்ணன் இயக்கியும், ஆர். டேவிட் நாதனுடன் இணைந்து எழுதியுள்ளார். படத்தை சிவலிங்க கிருஷ்ண பிரசாத்தின் ஸ்ரீதேவி மூவிஸ் நிறுவனம் தயாரித்துள்ளது. இப்படத்தின் மூலம் எட்டு வருட இடைவெளிக்குப் பிறகு பிரசாத் திரைப்படத் தயாரிப்புக்கு மீண்டும் வந்துள்ளார். இப்படத்தில் நானி, சுரபி, நிவேதா தாமஸ் ஆகியோர் முதன்மைப் பாத்திரங்களில் நடித்துள்ளனர்; மேலும் ஸ்ரீனிவாச அவசரலா, ஸ்ரீமுகி, மற்றும் ரோகிணி ஆகியோரும் நடித்துள்ளனர்.  
படத்தின் ஒளிப்பதிவை பி. ஜி. விந்தா செய்துள்ளார். படத்திற்கான இசை மணிசர்மாவால் செய்யப்பட்டுள்ளது. படத்தொகுப்பை மார்தாண்ட் கே. வெங்கடேஷ் செய்துள்ளார். முதன்மை படப்பிடிப்பு 2015 நவம்பரில் தொடங்கி 2016 ஏப்ரல் வரை நீடித்தது. கொடைக்கானலில், நடத்தப்பட்டப் படப்பிடிப்பைத் தவிர பெரும்பாலான காட்சிகள் ஐதராபாத்தில் எடுக்கப்பட்டன.  
படத்தின் தயாரிப்புச் செலவு 150 மில்லியன், *ஜெண்டில்மேன்* 2016 சூன் 17 அன்று உலக அளவில் 700 திரையரங்குகளில் வெளியானது. இது அமெரிக்காவில் திரையரங்குகள் எண்ணிக்கை அடிப்படையில் வெளியிடப்பட்ட மூன்றாவது மிகப்பெரிய தென்னிந்திய திரைப்படம் ஆகும். படம் வெளியான பிறகு நேர்மறையான விமர்சனங்களைப் பெற்றது. இது வணிகரீதியாகவும் வெற்றியை ஈட்டியது, இது விநியோகஸ்தர்களின் பங்கான 177.2 மில்லியன் ரூபாயைச் சேர்த்து உலகளவில் மொத்தமாக 326 மில்லியன் ரூபாய் வருவாயை ஈட்டி மிகப்பெரிய வெற்றியடைந்தது.
# ஜெண்டில்மேன் (2016 திரைப்படம்)

## கதை

இந்தப் படம் ஐஸ்வர்யா மற்றும் கேதரின் என்னும் இரு பெண்களின் கதையாகும். ஐஸ்வர்யா மற்றும் கேதரின் என இரண்டு பெண்கள் ஒரு விமானப் பயணத்தில் சந்தித்துக் கொள்கின்றனர். இருவரும் பேசி பழகி தங்கள் சொந்த வாழ்க்கையைப் பற்றி பகிர்ந்து கொள்கின்றனர். பேச்சு அவர்களின் காதலன்களைப் பற்றி வருகிறது பேசி முடித்து இருவரும் பயணத்தின் முடிவில் பிரிகின்றனர். இவர்களின் காதலர்களான ஜெயராம் "ஜெய்" முல்லைப்புடி (நானி) மற்றும் கௌதம் ஆகிய இருவரும் ஒரே தோற்றம் கொண்டவர்களாக உள்ளனர். இதனால் மிகக் குழப்பத்துடன் வீடு திரும்பும் கேதரினுக்கு அவரின் காதலரான கௌதம் கொடூரமான விபத்தில் இறந்துவிடுவதாக தகவல் வருகிறது. இந்த விசயத்தில் ஜெய்யை கேதரின் சந்தேகிக்கித்து, பலரிடம் விசாரிக்கிறார், இதில் ஜெய் மற்றும் அவரைச் சுற்றியுள்ளவர்களைப் பற்றிய உண்மைகளும் அதனுடன் கௌதம் பற்றிய விசயங்களும் வெளிப்படுகின்றன.
# ஜெண்டில்மேன் (2016 திரைப்படம்)

## தயாரிப்பு

பண்டிபோட்டு (2015) வெளியான பிறகு, திரைப்பட இயக்குநர் இந்திரகண்டி மோகன கிருஷ்ணன் இரண்டு திரைக்கதைப் பணிகளில் ஈடுபட்டார்; இதில் ஒன்றை 2015 மார்ச்சில் முடித்தார். இந்தக் கதையை திரைப்படமாக உருவாக்கும் முயற்சியில் அவர் நீண்ட காலமாக ஆர்வம் கொண்டிருந்ததாக குறிப்பிட்டார், இது அவருக்கு முற்றிலும் புதிய வகையான படமாகும். சிவலிங்க கிருஷ்ண பிரசாத் இந்த திரைப்படத்தைத் தயாரிக்க ஒப்புக் கொண்டு, எட்டு வருடங்கள் கழித்து இப்படத்தின் மூலம் திரைப்படத் தயாரிப்பிற்கு மீண்டும் வந்தார். தமிழ் எழுத்தாளரான ஆர். டேவிட் நாதன் எழுதிய ஒரு திரைக்கதையை கேட்ட பிரசாத் அது பிடித்துபோக கதையை இந்திரகண்டியை கேட்கச் செய்துள்ளார். இக்கதையை இந்திரகண்டி நாதனுடன் சேர்ந்து தெலுங்கு பேசும் மக்களின், பிராந்திய உணர்வுகளுக்கு ஏற்ப அதை மாற்றினார்.  
நாதன் எழுதிய கதையை அவருடன் இணைந்து, இந்திரகண்டி முழு வடிவம் தந்து உரையாடலை எழுதினார். படத்தின் ஒளிப்பதிவு பி. ஜி. விந்தாவால் செய்யப்பட்டது. மணிசர்மா படத்துக்கு பின்னணி இசையமைத்தார். மார்தாண்ட் கே. வெங்கடேஷ் படத்தொகுப்பைச் செய்தார். படத்தில் கதாநாயகனை வில்லனா என சந்தேகிக்கப்படும்விதத்தில் கதை வருகிறது, ஆனால் உண்மையில் அவர் ஒரு நனிநாகரீகனாக இருப்பதால், இந்திரகண்டி அந்தப் பெயருக்கு இணையான தெலுங்குப் பெயரைத் தேர்ந்தெடுத்து அதை படத்தின் பெயராக வைக்க விரும்பினார். உத்தமடு மற்றும் மஞ்சிவாடு போன்ற பெயர்களைப் பற்றி சிந்தித்த பிறகு, அவர் ஜெண்ட்டில்மேனைத் தேர்ந்தெடுத்தார், அதனுடன் "ஹீரோ? வில்லன்?" என்ற வாசங்களும் இடப்பட்டன. படத்தின் பெயர் 2016 ஏப்ரல் 15 அன்று முறைப்படி அறிவிக்கப்பட்டது, அன்று இராம நவமி நாள் ஆகும்.
# மாயா ஹாரீஸ்

**மாயா லெட்சுமி ஹாரீஸ்**(*Maya Harris*; பிறப்பு: ஜனவரி30, 1967) இவர் ஒரு அமெரிக்க வழக்கறிஞர், பொதுக் கொள்கை ஆலோசகர் மற்றும் தொலைக்காட்சி விமர்சகராவார். எம்எஸ்என்பிசி குழுமத்தில் அரசியல் ஆய்வாளராகவும், 2015 இல் ஹிலாரி கிளிண்டன் ஜனாதிபதி பிராச்சாரத்தின் போது மூன்று மூத்த கொள்கை ஆலோசகர்களுள் ஒருவாராகவும் இருந்தார். இதற்கு முன்னர் அமெரிக்க வளர்ச்சி மையம் என்ற ஆலோசனை நிறுவனத்தில் ஆய்வாளராக இருந்துள்ளார். போர்ட் அறக்கட்டளையின் ஜனநாயக, உரிமை மற்றும் நீதியின் துணைத் தலைவராக 2008 முதல் தற்போதைய பதவிக்குச் செல்லும் வரை பணிபுரிந்தார். அதற்கு முன்னர் வட கலிபோர்னியாவிலுள்ள அமெரிக்கன் சிவில் லிபர்டீஸ் யூனியனில் செயல் இயக்குநராகப் பதவி வகித்தார்.
இதற்கும் முன்னர் சான் ஹொசெயிலுள்ள லிங்கன் சட்டப்பள்ளியில் மூத்த இணையராக இருந்துள்ளார். இவர் சமூக மையம் கொண்ட தேசிய அளவிலான கொள்கை வழிகாட்டலையும், காவல் சீர்திருத்தத் சட்ட கையேட்டையும் எழுதியுள்ளார்.
# மாயா ஹாரீஸ்

## இளமைக்காலமும்கல்வியும்

சேம்பைன்-அர்பன,இலினொய்மாகாணத்தில் பிறந்து சான்பிரான்சிஸ்கோகடற்கரைப்பகுதியில்வளர்ந்தார். 1960 இல் சென்னையிலிருந்துஅமெரிக்காவிற்குக் குடிபெயர்ந்த மார்பகப் புற்றுநோய் ஆராய்ச்சியாளரான சியாமளாகோபாலன்ஹாரீஸ்(1939-2009) என்றதாய்க்கும், இசுட்டான்போர்டு பல்கலைக்கழக பொருளாதாரப் பேராசிரியரான ஜமைக்கன்-அமெரிக்க டொனால்ட் ஹாரீஸ் என்ற தந்தைக்கும் மகளாகப் பிறந்தார். இவரின் தாய்வழி தாத்தவான ராஜம் கோபாலன், ஒரு இந்தியத் தூதராவார்.இந்து சமயம் மற்றும் திருமுழுக்கு சமயநம்பிக்கையுடன்வளர்க்கப்பட்டார்.இவர் எட்டு வயதான போதே இவரின் மூத்த சகோதரி கமலா ஹாரீஸுடன் சேர்ந்து இவர்களிருந்த அடுக்குமாடி கட்டிடத்தைக் குழந்தைகள் விளையாட திறந்தவெளி முற்றமாக மாற்றினார். 1989 இல் பெர்க்லி கலிபோர்னியா பல்கலைக்கழகத்தில் இளங்கலைப் பட்டம் பெற்றார். ஸ்டான்போர்ட் சட்டப் பள்ளியில் சட்டம் படிக்கையில் கிழக்கு பாலோ அல்டோ சமூகத்தின் சட்டத் திட்டத்தில்
இணை ஒருங்கிணைப்பாளராகவும், மாணவர் குழுவின் இணைத் தலைவராகவும் இருந்துள்ளார்.
# மாயா ஹாரீஸ்

## தொழில்

சட்டம் பயின்ற பின்னர் வடக்கு கலிபோர்னியா மாவட்ட நீதிமன்ற நீதிபதியின் எழுத்தராக ஹாரீஸ் பணிபுரிந்தார். 1994 இல் ஜாக்சன் டஃப்ஸ் கோல் & பிளாக் நிறுவனத்தின் சான் பிரான்சிஸ்கோ குழுமத்தில் குற்றவியல் மற்றும் உரிமையியல் வழக்குகளில் வேலை செய்ய சேர்ந்தார். 1997 இல் தேசிய பார் கூட்டமைப்பின் இளம் வழக்கறிஞர் பிரிவில் *ஜூனிஸ் டப்யு. வில்லியம்ஸ் இளம் வழக்கறிஞர்* என்ற விருதைப் பெற்றார். தொடர்ந்து அடுத்த ஆண்டுகளில் சான் பிரான்சிஸ்கோ நாளிதழ் வெளியிட்ட நாற்பது வயதிற்குட்பட்ட வளரும் வழக்கறிஞர்களுள் முன்னணி இருபதில் ஒருவாக தேர்வானார். சான் பிரான்சிஸ்கோ சட்டப் பல்கலைக்கழகத்தில் சட்டப் பேராசிரியராகப் பணியாற்றினார். மேலும் நியூ காலேஜ் கலிபோர்னியா சட்டப்பள்ளி மற்றும் சான் ஜோஸின் லிங்கன் சட்டப் பள்ளியில் ஒப்பந்தச் சட்டம் பற்றிய வகுப்புகள் எடுத்தார்.
# மாயா ஹாரீஸ்

## தொழில்

### ஆலோசகராக

பொருளாதார மற்றும் சமூகச் சமத்துவ முன்னேற்றதிற்கான *பாலிசிலிங்* என்ற தேசிய ஆராய்ச்சி மற்றும் செயல் நிலையத்தில் மூத்த உதவியாளராக இருந்தார். இங்கிருந்தவாறே காவல்துறை மற்றும் மக்களிடையே மாநாடுகளை ஒருங்கிணைத்து, காவல் சீர்திருத்ததிற்கு ஆலோசனை வழங்கினார். *திட்டமிட்ட மாற்றம்: காவல் சீர்திருத்தத்திற்கான செயல்பாட்டாளரின் கையேடு* என்ற நூலையும் வெளியிட்டார்.  
அமெரிக்க குடியுரிமை சுதந்திர சங்கத்தின் செயல் இயக்குநராகச் சேவையாற்றினார். ஒரு அங்கீகரிக்கப்பட்ட அமைப்பின் தலைவராக பல்வேறு வழக்குகள், ஊடக உறவாடல்கள், ஆதரவு திரட்டல் மற்றும் அமைப்புப் பணிகளை வழிநடத்தியும் ஒருங்கிணைத்தும் செயல்பட்டார். குற்றவியல் விசாரணையில் இனப்பாகுபாட்டை நீக்கவும், சமத்துவக் கல்விமுறையை அடையவும் இதன் செயல்திட்டங்களில் முக்கியத்துவம் வழங்கப்பட்டன."
2012 இல் ஹாரீஸ் போர்ட் அறக்கட்டளையின் ஜனநாயக, உரிமை மற்றும் நீதியின் துணைத் தலைவராகப் பதவியேற்றார், குறிப்பாக சிறுவர் திருமணம் சிக்கல்களுக்குத் தீர்வுகளைக் கொண்டுவந்தார். பெற்றோரைப் பின்பற்றி மகள் மீனா ஹாரீஸும் ஸ்ட்டான்போர்டில் பட்டம் பெற்று ஹார்வர்ட் சட்டக்கல்லூரியில் பயின்றார்.
# 2018 ஹுவாலியன் நிலநடுக்கம்

ஆய்வு மையத்தின்படி 2018 ஹுவாலியன் நிலநடுக்கத்தின் ரிக்டர் அளவு]]
2018 ம் ஆண்டு, 6 பிப்ரவரி அன்று, இடநேரம் 23:50 மணிக்கு, உந்தத்திறன் ஒப்பளவில் 6.4 ஆக பதிவான நிலநடுக்கம்டாய்வானைதாக்கியது.மெர்காலி தீவிர அளவில் வீஐஐ (மிகவும் தீவிரம்) ஆக பதிவான ஹுவாலியன் கடற்கரை எல்லை தான் அதிக பாதிக்கப்பட்டு, அந்நிலநடுக்கத்தின் நடுவமாக அமைந்தது. குறைந்தபட்சம் 12 இறப்புகளும் 277 க்கும் மேற்பட்ட காயமடைந்தோரும் அறிவிக்கப்பட்டுள்ளது.
# 2018 ஹுவாலியன் நிலநடுக்கம்

## தட்டுப் புவிப்பொறைக் கட்டமைப்பு

டாய்வானின் வரலாற்றில் வலிமை வாய்ந்த நிலநடுக்கங்கள் உள்ளன.
இத்தீவு, ஃபிலிப்பீனமற்றும் இயூரேசிய கண்டத்தட்டுகளின் நடுவிலான கூட்டுச்சதி மண்டலத்தில் அமைகின்றது. நிலநடுக்கத்தின் இடத்தில், இக்கண்டத்தட்டுகள் ஓராண்டுக்கு 75 மில்லிமீட்டர்என்ற விகிதத்தில் குறுகிப் போகின்றன.
# 2018 ஹுவாலியன் நிலநடுக்கம்

## நிலநடுக்கம்

எம் 4.6 க்கும் மேற்பட்ட 9 முந்தையநடுக்கங்களைக் கொண்டு அப்பகுதியை பல நாட்களாய் பாத்தித்து, பல நிகழ்வுகளின் வரிசையில் மிகப்பெரிதாக அமைந்தது இந்நிலநடுக்கம். 4 பிப்ரவரி அன்று எம். 4.8 நில அதிர்வுடன் தொடங்கி, அதே நாள் சில கிலோமீட்டர் தொலைதூரத்தில் இன்னொரு எம். 6.1 அதிர்வும் நிகழ்ந்தது.  
இந்நிலநடுக்கத்தை பல மறுநிலவதிர்வுகளால் பின்பற்றியது. இவற்றின் மிகப்பெரிது 7 பிப்ரவரி அன்று, ஹுவாலியன் நகரத்திற்கு 19 கிலோமீட்டர் வடகிழக்கு திசையில் இடநேரம் 23:21 க்கு நடைபெற்று, வீஐ (வலுவானது) என்ற அதிகபட்ச தீவிரம் அடைந்த எம். 5.7 நிகழ்வாக அமைந்தது.
# 2018 ஹுவாலியன் நிலநடுக்கம்

## சேதம்

என்பவர் ஹுவாலியன் நகரத்திலான ஒரு சாய்ந்த கட்டிடத்தை ஆய்வு செய்கின்றார்]]
ஹுவாலியன் நகரத்தின் ஏராளமான கட்டிடங்கள் சேதமடைந்தன; இவற்றில் 4 முழுமையாக அழிந்து வீழ்ந்தன. மார்ஷல் தங்கும்விடுதியின் தரைத்தளங்கள் தகர்ந்துப் போனதால், இருவர் உயிரிழந்தனர். தரைத்தளங்களின் அழிவால் தீவிரமாக சரிந்துள்ள *யுன் மென் ஸுயீ டீ* குடியிருப்பு கட்டிடத்தைச் சேர்ந்த பலர் உயிரிழந்தும், 8 பிப்ரவரி அன்று, சுமார் 6:30 இடநேர மணி வரை, 7 குடியிருப்பாளர்கள் இன்னும் காணாமல் போயிருக்கின்றனர்.இன்னும் கட்டிட சரிவை தவிர்க்க, பாரந்தூக்கிகளால இக்கட்டிடத்தின் ஒரு பக்கத்தில் பெரிய கம்பிகள் வைக்கப்பட்டன.தலைநில சீனாவில் இருந்து வந்த 4 சுற்றுலாபயணிகளைச் சேர்ந்து, 277 பேர் படுகாயமடைந்தனர் எனவும் 12 பேர் உயிரிழந்தனர் எனவும் அதிகாரிகள் அறிவித்தனர்.
# மாரி செல்வராஜ்

**மாரி செல்வராஜ்** (*Mari Selvaraj*) என்பவர் தமிழ் எழுத்தாளரும் திரைப்பட இயக்குநரும் ஆவார். இவர் தாமிரபரணியில் கொல்லப்படாதவர்கள் என்ற சிறுகதைத் தொகுப்பின் ஆசிரியர். மாரி செல்வராஜ் பரியேறும் பெருமாள், கர்ணன், மாமன்னன் என்ற தமிழ்த் திரைப்படங்களை இயக்கியுள்ளார். பத்து வருடங்களுக்கும் மேலாக இயக்குநர் ராமிடன் உதவி இயக்குநராக பணி புரிந்தவர். பத்திரிக்கையாளராக சில வருடங்கள் பணியில் இருந்த இவர், ஆனந்த விகடனில் "மறக்க நினைக்கிறேன்" என்ற தொடரை எழுதியுள்ளார்.
# மாரி செல்வராஜ்

## இளமை

மாரி செல்வராஜ் தூத்துக்குடி மாவட்டம் திருவைகுண்டம் வட்டம் புளியங்குளம் கிராமத்தைச் சேர்ந்த விவசாயத்தை தொழிலாக கொண்ட பெற்றோருக்கு மகனாகப் பிறந்தவர் ஆவார். வறட்சிகாலங்களில் இவரது தந்தை வெளியூர்களுக்குச் சென்று வேடமிட்டு ஆடியிருக்கிறார்.
# மாரி செல்வராஜ்

## திரைப்பட வாழ்க்கை

சொந்த ஊரிலிருந்து சென்னைக்கு வந்த இவர் ராமிடம் உதவி இயக்குநராக சேர்ந்து, மூன்று படங்களில் உதவி இயக்குநராக பணியாற்றியுள்ளார். பின்னர் பரியேறும் பெருமாள் திரைப்படத்தை இயக்கினார்.
# மாரி செல்வராஜ்

## திரைப்படவியல்

| 2018 | *பரியேறும் பெருமாள்* | நான் யார், கருப்பி பாடல்கள் |
| --- | --- | --- |
| 2021 | *கர்ணன்* | கண்டா வர மற்றும் உட்ராதிரங்க எப்போ பாடல்கள் |
| 2023 | *மாமன்னன்* |  |
| 2024 | *வாழை* | ஒரு ஊர்ல ராஜா, பாடாவதி பாடல்கள் அறிமுகத் தயாரிப்பாளர் |
| 2025 | *பைசன் காளமாடன்* |  |
# பரியேறும் பெருமாள்

**பரியேறும் பெருமாள்** (*Pariyerum Perumal*) பா. ரஞ்சித்தின் தயாரிப்பில் கதிர், ஆனந்தி முக்கிய கதாபாத்திரங்களில் நடித்து உருவாகியுள்ள திரைப்படம் ஆகும். இத்திரைப்படத்தினை மாரி செல்வராஜ் இயக்கியுள்ளார். மாரி செல்வராஜ் இயக்கும் முதல் திரைப்படம் இதுவாகும். இத்திரைப்படத்திற்கு சந்தோஷ் நாராயணன் இசையமைக்கிறார். இத்திரைப்படம் 2018 செப்டம்பர் 28 ஆம் நாள் திரைக்கு வந்தது. ஊடகங்களில் பரவலான வரவேற்பை இப்படம் பெற்றுள்ளது.
# பரியேறும் பெருமாள்

## நடிப்பு

- கருப்பியாக சிப்பிப்பாறை நாய்
- பரியேறும் பெருமாளாக கதிர்
- ஜோவாக ஆனந்தி
- ஆனந்தாக யோகி பாபு
- கல்லூரி பேராசிரியையாக லிசி ஆண்டனி
# பரியேறும் பெருமாள்

## தயாரிப்பு

அக்டோபர் 2016 இல் தனது தயாரிப்பு நிறுவனமான நீலம் புரொடக்சன்சைத் தொடங்கிய இயக்குநர் பா. ரஞ்சித், தனது நிறுவனத்தின் முதல் திரைப்படத்தினை ("பரியேறும் பெருமாள்") மாரி செல்வராஜ் இயக்கப்போவதாக திசம்பர் 2016 இல் அறிவித்தார். திருநெல்வேலியைப் பின்களமாகக் கொண்ட இத்திரைப்படத்தில் நடிகர்கள் கதிர் மற்றும் ஆனந்தி முக்கியக் கதாபாத்திரங்களில் நடிக்கின்றனர். பா, ரஞ்சித்தின் படங்களுக்கு வழக்கமாக இசையமைக்கும் சந்தோஷ் நாராயணன் இத்திரைப்படத்திற்கும் இசையமைக்கிறார்.
# கேசினோ ராயல் (2006 திரைப்படம்)

**கேசினோ ராயல்** என்பது 2006ஆம் ஆண்டு வெளிவந்த பிரித்தானிய நாட்டு உளவு திரைப்படம் ஆகும். இது ஜேம்ஸ் பாண்ட் திரைப்பட வரிசையில் 21 வது படம் ஆகும். இந்த படம் 1953 ஆம் ஆண்டு இதே பெயரில் வெளிவந்த நாவலாசிரியர் இயான் பிளெமிங் எழுதிய புதினத்தை தழுவி எடுக்கப்பட்ட மூன்றாவது படமாகும்.  
படத்தை மார்டின் கேம்பல் இயக்க,நீல் பர்விஸ் & ராபர்ட் வேட் மற்றும் பால் ஹாக்கிஸ்ஆகியோர் எழுத்துப் பணிகளை செய்துள்ளனர். இது மி6 ஏஜெண்ட் ஜேம்ஸ் பாண்ட் என்றகதாப்பாத்திரத்தில் டேனியல் கிரெய்க் நடித்த முதல் படம் ஆகும்.படத்தைமெட்ரோ கோல்ட்வைன் மேயர் மற்றும் கொலம்பியா பிக்சர்ஸ்ஆகியவற்றுக்காக இயான் புரொடக்சன்சு நிறுவனம் தயாரித்தது.மேலும் இதுஇரண்டு ஸ்டுடியோக்களுடன் இணைந்து தயாரிக்கப்பட்ட முதல் எயான்புரொடக்சன்சால் தயாரிக்கப்பட்ட பாண்ட் திரைப்படமாகும்.டை அனதர் டே வைத் தொடர்ந்து, எயான் புரொடக்சன்ஸ்ஜேம்ஸபாண்ட் தொடர்படத்தை மீண்டும் துவக்க முடிவு செய்தது,  
ஜேம்ஸ் பாண்ட் பாத்திரத்தில் நடிக்க பியர்ஸ் ப்ரோஸ்னானுக்கு அடுத்து நடிக்க ஒரு புதிய நடிகருக்காக தேடுதல் வேட்டை நடத்தப்பட்டது. இந்தப் பாத்திரத்துக்காக 2005 இல் கிரேக் தேர்வு செய்யப்பட்டது கணிசமான சர்ச்சையைத் தோற்றுவித்தது. திரைப்படத்திற்கான படப்பிடிப்பானது செக் குடியரசு, பகாமாசு, இத்தாலி, ஐக்கிய இராச்சியம் போன்ற நாடுகளிலும் பார்ரண்டோவ் ஸ்டுடியோஸ் மற்றும் பைன்வுட் ஸ்டுடியோ போன்ற படப்பிடிப்பு அரங்குகளில் அமைக்கப்பட்ட சோடனைகள் அமைக்கப்பட்டு படப்பிடிப்பு நடந்தது.  
கேசினோ ராயல் படம் 14 நவம்பர் 2006 அன்று ஓடியோன் லெய்செஸ்டர் சதுக்கத்தில் திரையிடப்பட்டது. படத்துக்கு பெருமளவில் நேர்மறையான விமர்சம் கிடைத்தது. இதனால் இந்தப் படத்திற்காக ஜேம்ஸ் பாண்ட் பாத்திரத்துக்கு கிரேக் தேர்ந்தெடுக்கப்பட்டபோது ஏற்பட்ட சர்ச்சகள் காணாமல் போயின. இது கிட்டத்தட்ட $600 மில்லியன் தொகையை ஈட்டியது, 2012 இல் ஸ்கைஃபால் படத்தின் வெளியீடு வரை அதிகபட்சமாக வசூலித்த ஜேம்ஸ் பாண்ட் திரைப்படமாக இருந்தது.
# கேசினோ ராயல் (2006 திரைப்படம்)

## கதை

சந்தேகப்படும் எந்தத் தீவிரவாதியையும் சுட்டுத் தள்ளும் உரிமை ஜேம்ஸ் பாண்டுக்குக் கிடைக்கிறது. இதையடுத்து ஒரு தீவிரவாதியைத் தேடி மடகாஸ்கருக்குப் பறக்கிறார் பாண்ட். அதன் பின்னர் வழக்கமான பாண்ட் சாகசங்கள் தொடங்குகின்றன. தீவிரவாதியைத் தேடுடிப் போகும் வழியில் கதாநாயகி ஈவா க்ரீனை ஒரு அபாயத்திலிருந்து காப்பாற்றுகிறார். அவருடன் காதல், எதிரிகளுடன் மோதல் என வழக்கமான விஷயங்களுடன் படம் தொடருகிறது.  
தீவிரவாதிகளின் பணத்துக்காக ஒரு குறிப்பிட்ட அளவு தரகுப் பணத்தை வாங்கிக்கொண்டு பத்திரமாக வைத்திருந்து அவர்களுக்கு தேவையான நேரத்தில் வழங்குவதை ஒரு தொழிலாக வில்லன் நடத்தி வருகிறார். இந்தப் பணத்தை சூதாட்டத்தில் முதலீடாகப் போட்டு தொழில்முறை சூதாடியான வில்லன் ஏகப்பட்ட பணம் சம்பாதிக்கிறார். காசினோ ராயல் என்ற அந்த சூதாட்ட விடுதியிலிருந்துதான் தீவிரவாதிகளுக்கு பணம் பாய்கிறது என்பதை அறிந்த பாண்ட் அங்கே செல்கிறார். முள்ளை முள்ளால் எடுப்பது போல இங்கிலாந்து நாட்டு நிழற்படை ஏஜெண்டான 007 ஜேம்ஸ்பாண்ட் வில்லனோடு சூதாடுவதற்காக இங்கிலாந்து அரசே 75 கோடி தருகிறது அவனுடன் மோதி அவனை வெல்ல திட்டமிடும் பாண்ட், சூதாட்டத்தில் குதிக்கிறார். ஆனால் சூதாட்டத்தில் கில்லாடியான அந்தத் தீவிரவாதியிடம் முதலில் ரூ. 70 கோடியை தோற்கிறார். ஆனால் அதன் நுட்பங்களை அறிந்த ஜேம்ஸ் பாண்ட் அடுத்தடுத்த சுற்றுகளில் தீவிரவாதியை வென்று ரூ. 600 கோடி வரை சம்பாதித்து எதிரியை வளைக்கிறார்.
# வின்னி மண்டேலா

**வின்னி மதிகிசீலா மண்டேலா** ( Winnie Madikizela-Mandela 26 செப்டம்பர் 1936–2 ஏப்பிரல் 2018 ) என்பவர் தென்னாப்பிரிக்க நிறவெறி ஆட்சி முறைக்கு எதிராகப் போராடியவர், அரசியலாளர், பெண்கள் உரிமைகள் போராளி மற்றும் நெல்சன் மண்டேலாவின் மேனாள் மனைவி ஆவார். 1994 முதல் 2003 வரையிலும் பின்னர் 2006 முதல் அவர் இறக்கும் வரையிலும் நாடாளுமன்ற உறுப்பினராக இருந்தார்.
ஆப்பிரிக்க தேசிய காங்கிரசு என்னும் கட்சியின் பெண்கள் பிரிவின் செயற்குழுவில் இடம் பெற்றார். வின்னி மண்டேலா தென்னாப்பிரிக்காவின் தேசிய அன்னை என மதிக்கப்படுகிறார்.
# வேலைவாய்ப்பு உறுதி திட்டம்

**வேலைவாய்ப்பு உறுதி திட்டம்** (*Employment Assurance Scheme (EAS)*) 1993 ஆம் ஆண்டு, அக்டோபா் 2 அன்று இந்திய அரசால் நடைமுறைக்கு கொண்டு வரப்பட்டது. நாட்டிலுள்ள வளா்ச்சியால் பாதிக்கப்பட்ட பழங்குடியினா் வாழக்கூடிய பாலைவனங்கள், பழங்குடியிருப்புகள் மற்றும் மலைப்பகுதிகளாகிய 1778 பிற்பட்ட தொகுப்புகளில் செயல்படுத்தப்பட்டது. இத்திட்டம் விரிவாக்கப்பட்டு 5488 தொகுப்புகள் பயனடைந்தன. வேலையில்லா கிராமப்புற மக்களுக்கு கூலி வேலையை ஏற்படுத்தி தந்தது.
1999 ம் ஆண்டு இத்திட்டம் மறுசீரமைக்கப்பட்டது. இதன் செலவினை மத்திய மாநில அரசுக்கு இடையே 75:25 என பிாித்துக்கொள்ளப்பட்டது. 2001ல் ஜவகா் கிராம வேலைவாய்ப்புத்திட்டம் மற்றும் வேலைவாய்ப்பு உறுதி திட்டம் இரண்டும் இணைக்கப்பட்டது.
# புத்தபாலிதர்

**புத்தபாலிதர்** (Buddhapālita) (கிபி 470–550 ) மகாயான பௌத்த அறிஞர்களான நாகார்ஜுனர் மற்றும் ஆரியதேவர் எழுதிய நூல்களின் உரையாசிரியர் ஆவார். இவரது சமகாலத்தில் வாழ்ந்த பாவவிவேகர் என்ற மகாயான பௌத்த அறிஞர், புத்தபாலிதரின் படைப்புகளை கடுமையாக விமர்சித்தவர். சந்திரகீர்த்தி என்ற பௌத்த அறிஞர், புத்தபாலிதரின் கருத்துக்களை தீவிரமாக ஆதரித்தவர்.  
இவர் மகாயான பௌத்தத்தின் பிரசங்கிகா அமைப்பின் பெரும் அறிஞர் ஆவார். தென்னிந்தியாவைச் சேர்ந்த இவர் நாலாந்தா பல்கலைக்கழகத்தில், ஆச்சாரியர் சங்கரக்சிதர் மற்றும் நாகமித்திரர் ஆகியவர்களின் சீடராக பௌத்த தத்துவம் மற்றும் இலக்கியங்களைப் பயின்றவர்.  
பின்னர் தென்னிந்தியாவின் **தந்தபுரி** விகாரையில் தங்கி, ஆரியதேவர் மற்றும் நாகார்ஜுனரின் படைப்புகளுக்கு உரை எழுதியவர். நாகார்ஜுனரின் மூலசர்வாஸ்திவாதம் (அடிப்படை ஞானம்) எனும் நூலிற்கு, புத்தபாலிதர் எழுதிய மூலமத்தியமகவிருத்தி உரை நூல் புகழ்பெற்றது.